Il Volo

Il Volo (norsk oversettelse: flyvningen) er en italiensk operapop-trio, bestående av barytonen Gianluca Ginoble og tenorene Piero Barone og Ignazio Boschetto. Trioen vant Sanremo-festivalen i 2015 og representerte Italia i Eurovision Song Contest samme år med sangen «Grande amore». Sangen vant telefonavstemningen, men endte til slutt på tredjeplass etter å ha blitt nummer seks hos de internasjonale juryene. Il Volo har flere likhetstrekk med kvartetten Il Divo og definerer selv musikken sin som «popera».

Bakgrunn 
Gruppen har røtter tilbake til 2009 da de tre gruppemedlemmene hver for seg deltok i det italienske talentshowet Ti lascio una canzone (jeg gir deg en sang) på tv-kanalen Rai 1. Den italienske manageren Michele Torpedine la merke til guttene og besluttet seg for å samarbeide med dem. Torpedine hadde tidligere jobbet med artister som Andrea Bocelli, Zucchero, Giorgia og Biago Antonacci. Il Volo ble den første italienske gruppen som signerte en platekontrakt med et stort amerikansk plateselskap. Il Volos debutalbum, Il Volo, solgte til platina i Italia og nådde en tiendeplass på den amerikanske Billboard-albumlisten i 2011.

Siden 2012 har trioen deltatt i en rekke tv-programmer i Europa og USA, blant annet The Tonight Show, American Idol, Good Morning America, Today Show og tyske Wetten, dass..?. Tv-opptredene resulterte i et samarbeid med Barbra Streisand, som inviterte dem til å delta på Back to Brooklyn-turneen hennes i 2012. 

I 2014 mottok Il Volo prisen for årets beste latinske popartist under Latin Billboard Music Awards i Miami. I 2015 deltok gruppen i den årlige Sanremo-festivalen i Italia med sangen «Grande amore» (stor kjærlighet). Sangen vant konkurransen, og gruppen fikk representere Italia i Eurovision Song Contest i Wien samme år. Sangen var det siste bidraget ut på scenen og vant telefonavstemningen. Juryene hadde imidlertid sangen på sjetteplass, slik at «Grande amore» til slutt endte på en tredjeplass. Gruppen vant også en Marcel Bezençon Award samme år og ga senere ut albumet L’amore si muove i 45 land. Den offisielle videoen til «Grande amore» passerte 100 millioner visninger på YouTube høsten 2017. 

I 2016 og 2017 turnerte Il Volo Europa og USA med sin Notte Magica-turne, en turné som hyllet konserten de tre tenorene José Carreras, Placido Domingo og Luciano Pavarotti holdt i Roma i 1990.

5. juni 2021 holdt de en konsert i Arena of Verona til ære for den italienske komponisten Ennio Morricone. I november 2021 ga de ut et hyllestalbum dedikert til Maestro Morricone med tittelen Il Volo Sings Morricone.

Diskografi 
Utvalg over album Il Volo har utgitt:

 Il Volo (2010)
 Christmas Favorites EP (2011)
 We Are Love (2012)
 Buon Natale: The Christmas Album (2013)
 Sanremo grande amore [EP] (2015)
 Grande Amore // Grande Amore International Version // L'amore si muove (2015)
 Notte Magica – A Tribute to the Three Tenors (2016)
Ámame (2018)
Musica (2019)
Il Volo Sings Morricone (2021)

Referanser

Eksterne lenker 
 
 
 
 

 

Musikkgrupper
Italienske operasangere
Tenorer
Vinnere av Sanremo-festivalen
Italienske deltakere i Eurovision Song Contest
Deltakere i Eurovision Song Contest 2015